Ilmoitus Japanista peräisin olevien napavaihteilla varustettujen polkupyörän napojen tuontia koskevan polkumyyntimenettelyn aloittamisesta

(2000/C 214/04)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna neuvoston asetuksella (EY) N:o 905/98(2), jäljempänä "perusasetus", 5 artiklan mukaisen valituksen, jossa väitetään, että Japanista peräisin olevien napavaihteilla varustettujen polkupyörän napojen tuonti tapahtuu polkumyynnillä ja aiheuttaa tästä syystä merkittävää vahinkoa yhteisön tuotannonalalle.

1. Valitus

Valituksen teki 6. heinäkuuta 2000 SRAM Deutschland GmbH, jäljempänä "valituksen tekijä", sellaisten tuottajien puolesta, joiden tuotanto muodostaa pääosan eli tässä tapauksessa 80 prosenttia napavaihteilla varustettujen polkupyörän napojen kokonaistuotannosta yhteisössä.

2. Tuote

Polkumyynnillä myytävä tuote on vähintään 3-vaihteisella napavaihdejärjestelmällä varustetut polkupyörän navat riippumatta siitä, onko napaan yhdistetty myös napajarru, jäljempänä "tarkasteltavana oleva tuote". Tuote luokitellaan tällä hetkellä CN-koodiin ex 8714 99 90. Tämä CN-koodi annetaan ainoastaan ohjeellisena.

Lisäksi väitetään, että tarkasteltavana oleva tuote on tuotaessa ilmoitettu tullille napavaihteilla varustettuina napoina, joissa on jalka- tai rumpujarru, kuuluvaksi CN-koodiin 8714 94 10 ja napavaihteilla varustettuina napoina ilman jarruja kuuluvaksi CN-koodiin 8714 93 10. Jos tarkasteltavana oleva tuote on ilmoitettu tullille näihin tai muihin CN-koodeihin kuuluvana, se kuuluu myös tämän menettelyn piiriin.

3. Polkumyyntiä koskeva väite

Japanin harjoittamaa polkumyyntiä koskeva väite perustuu riittävän kotimarkkinamyynnin puuttuessa asianmukaiseen kolmanteen maahan (Taiwan) suuntautuneen viennin hintojen perusteella määritetyn normaaliarvon ja tarkasteltavana olevan tuotteen yhteisöön suuntautuvan viennin hintojen väliseen vertailuun. Tällä perusteella laskettu polkumyyntimarginaali on huomattava.

4. Vahinkoa koskeva väite

Valituksen tekijä on esittänyt näytön siitä, että tarkasteltavana olevan tuotteen tuonti Japanista on lisääntynyt kokonaisuutena sekä absoluuttisesti että markkinaosuudella mitattuna.

Lisäksi väitetään, että tuodun tarkasteltavana olevan tuotteen määrällä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen sekä sen myymiin määriin ja sen veloittamien hintojen tasoon, mikä puolestaan on vaikuttanut erittäin kielteisesti yhteisön tuotannonalan taloudelliseen tilanteeseen ja työllisyyteen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

5.1 Menettely polkumyynnin ja vahingon määrittämiseksi

Tutkimuksessa määritetään, tuodaanko Japanista peräisin olevaa tarkasteltavana olevaa tuotetta polkumyynnillä ja onko kyseinen polkumyynti aiheuttanut vahinkoa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle, yhteisön tuottajia edustaville järjestöille, japanilaisille vientiä harjoittaville tuottajille ja niitä edustaville järjestöille, valituksessa mainituille tuojille ja niitä edustaville järjestöille sekä Japanin viranomaisille.

Asianomaisten osapuolten on otettava viipymättä yhteyttä komissioon, mutta kuitenkin viimeistään ennen 6 kohdan a alakohdassa asetetun määräajan päättymistä saadakseen selville, onko ne mainittu valituksessa, ja tarvittaessa pyytääkseen kyselylomakkeen. On syytä huomata, että tämän ilmoituksen 6 kohdan b alakohdassa asetettua määräaikaa sovelletaan kaikkiin asianomaisiin osapuoliin.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan b alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 6 kohdan c alakohdassa asetetussa määräajassa.

5.2 Yhteisön edun arviointimenettely

Päätöksen tekemiseksi siitä, onko polkumyyntitoimenpiteiden käyttöönotto yhteisön edun mukaista, jos polkumyyntiä ja vahinkoa koskevat väitteet ovat perusteltuja, yhteisön tuotannonala, tuojat ja niitä edustavat järjestöt sekä edustavat kuluttajat ja edustavat kuluttajajärjestöt voivat tämän ilmoituksen 6 kohdan b alakohdassa asetetussa yleisessä määräajassa ilmoittautua ja toimittaa tietoja komissiolle perusasetuksen 21 artiklan mukaisesti, edellyttäen että ne voivat osoittaa, että niiden toiminnan ja tarkasteltavana olevan tuotteen välillä on selvä yhteys. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

b) Osapuolten ilmoittautuminen, täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voidaan ottaa huomioon tutkimuksessa, niiden on esitettävä kantansa sekä toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

c) Kuuleminen

Asianomaiset ospuolet voivat myös pyytää komissiolta saada tulla kuulluiksi samassa 40 päivän määräajassa.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission yhteystiedot: Euroopan komissio Kauppapolitiikan pääosasto

Linjat C ja E

DM 24 - 8/37

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

9. Tutkimuksen aikataulu

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet voidaan ottaa käyttöön perusasetuksen 7 artiklan 1 kohdan mukaisesti viimeistään 9 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.